
Návrh uznesenia

Mestské zastupiteľstvo mesta Trnava po prerokovaní:

1. Schvaľuje
Výpožičku hnuteľného majetku - diagnostického prístroja InBody, vrátane príslušenstva, zariadení Optogait s príslušenstvom, Witty časomerné zariadenia s príslušenstvom pre užívateľa Radovan Erent, Ulica Hlboká 5951/16, Trnava. Uvedené prístroje a zariadenia budú slúžiť na realizáciu Mestského programu rozvoja telovýchovy, ktorými budú zabezpečované merania na školách a testovanie žiakov za dodržania podmienok: 

· predmet výpožičky užívateľ nie je oprávnený prenechať do nájmu alebo výpožičky tretej osobe, 

· predmet výpožičky je možné využívať iba v rámci projektu Mestského programu rozvoja telovýchovy

· zmluva o výpožičke bude uzatvorená ako dvojstranná – Mesto Trnava ako požičiavateľ, Radovan E. ako vypožičiavateľ, a to na dobu určitú – jedného roka od 15. apríla 2025 do 14. apríla 2026 s výpovednou lehotou 2 mesiace alebo počas trvania projektu Mestského programu rozvoja telovýchovy s výpovednou lehotou 2 mesiace.

Vypožičiavateľ bude znášať všetky náklady na bežnú údržbu a opravy tohto hnuteľného majetku. 

2. Ukladá
Mestskému úradu v Trnave, odbor mládeže, školstva a športu pripraviť zmluvu o výpožičke a predložiť druhej zmluvnej strane na podpis.
Termín: čo najskôr
Dôvodová správa

Mesto Trnava v rámci Mestského programu rozvoja telovýchovy na základných školách v zriaďovateľskej pôsobnosti mesta Trnava realizuje viacnásobné testovanie žiakov, ktoré pozostáva z meraní diagnostickými prístrojmi a zariadeniami, ktoré mesto zakúpilo na tento účel, pričom tieto merania zabezpečuje tréner tohto projektu Radovan Erent. Mesto Trnava dáva do výpožičky vypožičiavateľovi Radovanovi Erentovi uvedené diagnostické prístroje a zariadenia za účelom zabezpečenia realizácie testovania a merania v rámci projektu Mestský program rozvoja telovýchovy.
V súlade s § 9aa ods. 2 písm. e) zákona č. 138/1991 Zb. o majetku obcí  v znení neskorších predpisov a v zmysle § 7 ods. 2 písm. d) Zásad ide o výpožičku z dôvodu hodného osobitného zreteľa, o ktorom mestské zastupiteľstvo rozhoduje trojpätinovou väčšinou všetkých poslancov, a  výpožičkou majetku sa podporí všeobecne akceptovateľný verejnoprospešný účel a zároveň podľa písm. i) výpožička majetku prispeje k zabezpečeniu kultúrneho, výchovno – vzdelávacieho, telovýchovného, osvetového, zdravotného alebo sociálneho rozvoja mesta a jeho obyvateľstva.  Predmetný hnuteľný majetok – diagnostické prístroje a zariadenia vrátane príslušenstva budú slúžiť na realizáciu Mestského programu rozvoja telovýchovy, ktorými budú zabezpečované merania na školách a testovanie žiakov, a to od 15. apríla tohto kalendárneho roka do 14. apríla nasledujúceho kalendárneho roka alebo počas trvania projektu Mestského programu rozvoja telovýchovy s výpovednou lehotou 2 mesiace. 

      
Podľa § 9aa ods. 3 zákona č. 138/1991 Zb. o majetku obcí v znení neskorších predpisov a § 8 ods. 1 Zásad, obec je povinná prenechať majetok obce do nájmu najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel veci toho istého druhu alebo porovnateľné veci; čo neplatí pri nájme majetku obce z dôvodu hodného osobitného zreteľa, kedy obec môže prenechať svoj majetok do nájmu aj za nižšie nájomné než je hodnota nájomného zistená na základe porovnania alebo všeobecná hodnota nájomného. V súlade s § 8 ods. 2 Zásad, v prípade schválenia zníženia nájomného vo výške 100 % uzatvorí mesto so žiadateľom zmluvu o výpožičke, pričom takéto zníženie je možné  podľa odseku 2 písm. d), keďže predmetná výpožička majetku prispeje k zabezpečeniu kultúrneho, výchovno – vzdelávacieho, telovýchovného, osvetového, zdravotného alebo sociálneho rozvoja mesta a jeho obyvateľstva, keďže prístroje sa používajú v rámci Mestského programu rozvoja telovýchovy. 

Všeobecná hodnota nájomného bola určená sumou 2 400,- € / rok, vychádzajúc z ceny požičiavaného majetku mesta. 

Nakoľko vypožičiavateľom je Radovan E., ktorý vykonáva činnosť trénera v rámci projektu Mestského programu rozvoja telovýchovy, ide o podporu činnosti nehospodárskeho charakteru t. j. nepodlieha pravidlám v oblasti štátnej pomoci.

Zámer výpožičky predmetných hnuteľných v prospech Radovana Erenta, Ulica Hlboká 5951/16, Trnava, bol zverejnený dňa 31.03.2025 na úradnej tabuli mesta, webovom sídle mesta a v mestskej televízii Trnava. Zámer bude zverejnený do 15.04.2025.

